**Jan Viting (Ian Whitting), ambsador Ujedinjenog Kraljevstva u Crnoj Gori**

**Govor na javnim konsultacijama Partnerstva za otvorenu upravu**

**Podgorica, ponedjeljak, 12. oktobar 2015.g.**

Potpredsjedniče vlade, drage kolege i prijatelji,

Drago mi je što vidim da program Partnerstva za otvorenu upravu privlači ovoliku pažnju, kako zvaničnih organa tako i javnosti. Radi se o inicijativi koju Velika Britanija smatra izuzetno važnom, kao manifestaciju kulture otvorenosti organa vlasti, što je jedan od osnovnih pravaca unapređivanja moderne demokratije.

U prirodi je svake administracije da nevoljno dozvoljava pristup podacima; dugo je bila tradicija da se smatra povjerljivim svaki podatak koja nije zakonski jasno definisan kao javan. Moderne demokratije imaju, mada bi tačnije bilo reći da još uvijek uvode, drugačiji pristup. Suština tog pristupa je da se informacije proaktivno objavljuju i da se građani podstiču da svoje pravo na pristup informacijama koriste. Prirodno je i gotovo neizbježno, kao što već pomenuh, da se ovaj pristup sukobljava sa uvriježenim shvatanjima, inercijom i pasivnim otporom. Postavlja se pitanje šta se ovom inicijativom dobija, zbog čega ulažemo toliko napora i vremena u sprovođenje Partnerstva za otvorenu upravu.

Jedan od njenih najvažnijih aspekata je neposredna komunikacija građanina sa vladom i administracijom. Tradicionalno, ova komunikacija je bila u velikoj mjeri jednosmjerna. Vladama je uvijek bilo lako da šalju poruke građanima koristeći medije ili saopštenja, dok se povratna komunikacija, slanje poruka od građana vladi, svodila na glasanje na izborima i povremene revolucije.

Velikim dijelom zahvaljujući tehnološkom i informatičkom napretku, ova komunikacija danas može, i treba, da bude dvosmjerna. Građanin koji može da se obrati direktno administraciji sa nekom inicijativom, žalbom ili idejom, i pri tome dobije brz odgovor, je građanin koji osjeća da postoji neposredna veza između javnosti i vlade. To je efekat koji smo jasno vidjeli u vrlo uspješnoj akciji "Budi odgovoran", čija su popularnost i rezultati značajno nadmašili naša očekivanja. U suštini, jasno je da transparentna politika otvorene vlade direktno doprinosi jačanju povjerenja građanina u sistem.

Ovakva transparentnost takođe doprinosi uspostavljanju partnerskog odnosa sa nevladinim organizacijama. Često zaboravljamo da vlada i nevladin sektor, na kraju krajeva, imaju isti cilj - izgradnju demokratskog i otvorenog društva. Pristup tom cilju se ponekad razlikuje, što je, zahvaljujući ljudskoj prirodi, i očekivano i neizbježno.

Politika otvorene vlade i uključivanje nevladinih organizacija u najvažnije aspekte kreiranja državne politike otvara, i ovdje, kanale komunikacije koji koriste svima. Kroz uzajamnu komunikaciju, gdje se obije strane obraćaju jedna drugoj, ali i čuju šta je rečeno, stvara se atmosfera uzajamnog povjerenja, što pomaže da se neslaganje oko nekih tema pretvara u konstruktivnu saradnju. Dobar primjer je funkcionisanje radnih grupa za neka od najvažnijih poglavlja pregovora o pristupanju Evropskoj uniji, gdje je saradnja vlade i nevladinih organizacija stvorila novi kvalitet i značajno doprinijela standardu rada.

Demokratija, kao državno uređenje, je proizvod ljudskog uma i nije ni savršena ni konačna. Okolnosti u kojima društva funkcionišu se uvijek mijenjaju i mi moramo nastaviti da prilagođavamo njihovu strukturu i funkcionisanje novim, ponekad izazovima, a ponekad prilikama. Velika Britanija i dalje uporno radi na svojim aspektima politike otvorene vlade. U toku je razvoj novog akcionog plana za nastupajući trogodišnji period. Kao što vidite, obije naše zemlje, kao i mnoge druge moderne demokratije, nastavljaju da rade na uvođenju transparentnijih i modernijih procesa u svoj državni sistem. Nama je drago što smo u prilici da sa Crnom Gorom na ovom polju sarađujemo, razmjenjujemo iskustva i pomognemo koliko možemo.

Ove javne konsultacije su, moram da primijetim, po svojoj prirodi odličan primjer politike transparentne i otvorene vlade. Današnja diskusija će, nadam se, biti još jedan korak u tom pravcu, kao kvalitetan doprinos akcionom planu kroz razmjenu mišljenja u partnerskoj atmosferi. U tome ja vam želim sreću i uspjeh.